Wobšěrne twarske nadawki za wohnjoškit w zakładnej šuli přepodali
Hórki/Chrósćicy (JK/SN). Swoje poslednje posedźenje do lětnjeje přestawki a scyła poslednje wólbneje doby přewjedźechu Chróšćanscy gmejnscy radźićeljo wčera w domje Hórčanskeje wohnjoweje wobory. Za nahladnu ličbu naćiskow dyrbjachu so horcoty dla połnje koncentrować. Poměrnje lochki zazběh mějachu z tym, wobzamknyć wudospołnjace twarske wustawki za Chrósćicy a Hórki, za ležownosće, hdźež maja jednoswójbowe domy nastać. K tomu poda zastupjerka planowanskeho běrowa Panse trěbne wujasnjenja. Po jednohłósnym wobzamknjenju wustawki zjawnje wupołoža. Wobydlerjo kaž tež zastupjerjo zjawnych zajimow změja tak składnosć, sej je bliže wobhladać.
pol_Latn szl_Latn